./data/phi0914/phi00135/phi0914.phi00135.perseus-lat1.xml
Titus Livius (Livy)
non tam       fidem dictis perfuga fecit, quam perculso metu relinquendi castra causam       probabilem praebuit   postero die Pythagoram       cum auxiliaribus et equitatu stationem agere pro vallo iussit; ipse tamquam in       aciem cum robore exercitus egressus signa ocius ferri ad urbem iussit             Philopoemen postquam citatum agmen per       angustam et proclivem viam duci raptim vidit, equitatum omnem et Cretensium       auxiliares in stationem hostium, quae pro castris erat, emittit   illi ubi hostis adesse et a suis se desertos       viderunt, primo in castra recipere se conati sunt;  deinde, postquam instructa acies tota Achaeorum       admovebatur, metu, ne cum ipsis castris caperentur, sequi suorum agmen       aliquantum praegressum insistunt   extemplo caetrati Achaeorum in castra       impetum faciunt [et diripiunt]; ceteri ad persequendos hostes ire pergunt  erat       iter tale, per quod vix tranquillum ab hostili metu agmen expediri posset:  ut vero ad postremos proelium ortum est,  clamorque terribilis ab tergo paventium ad prima signa est perlatus, pro se       quisque armis abiectis in circumiectas itineri silvas diffugiunt, momentoque       temporis strage armorum saepta via est,  maxime       hastis, quae pleraeque adversae cadentes velut vallo obiecto iter impediebant             Philopoemen, utcumque possent, instare et       persequi auxiliaribus iussis — utique enim equitibus haud facilem futuram fugam       —, ipse gravius agmen via patentiore ad Eurotan amnem deduxit   ibi castris sub occasum solis positis levem armaturam, quam       ad persequendum reliquerat hostem, opperiebatur  qui ubi prima vigilia venerunt,       nuntiantes tyrannum cum paucis ad urbem penetrasse, ceteram multitudinem inermem       toto sparsam vagari saltu, corpora curare eos iubet;  ipse ex cetera copia militum, qui quia priores in castra       venerant, refecti et cibo sumpto et modica quiete erant, delectos nihil praeter       gladios secum ferentis extemplo educit, et duarum portarum itineribus, quae       Pharas quaeque Barnosthenem ferunt, eos instruxit, qua ex fuga recepturos sese       hostis credebat   nec eum opinio fefellit  nam       Lacedaemonii, quoad lucis superfuit quicquam, deviis callibus medio saltu  recipiebant se; primo vespere, ut lumina in castris hostium conspexere,       e regione eorum occultis semitis se tenuerunt;  ubi praegressi ea sunt, iam tutum rati in patentis vias descenderunt  ibi       excepti ab insidente hoste passim ita multi caesi captique sunt, ut vix quarta       pars de toto exercitu evaserit   Philopoemen       incluso tyranno in urbem insequentis dies prope triginta vastandis agris Laconum       absumpsit, debilitatisque ac prope fractis tyranni viribus domum rediit,       aequantibus eum gloria rerum Achaeis imperatori Romano, et quod ad Laconum       bellum attineret, praeferentibus etiam